Shqipëri: Vazhdon kriza energjetike
Autoritetet deklaruan se edhe për dhjetorin, importi do të jetë burimi kryesor për furnizimin e popullatës dhe biznesit
Korporata energjetike shqiptare po mundohet të shfrytëzojë mundësitë e pakta që ka në dispozicion për furnizimin me energji elektrike, në një situatë e cila vazhdon të ofrojë një panorame të zymtë dhe kritike prej disa javësh. Niveli i ujërave të hidrocentraleve nuk lë shteg për të të rritur prodhimin vendas dhe kjo gjendje sipas asaj që ka deklaruar dje ministri i ekonomisë Genc Ruli pritet të vazhdojë edhe për muajin dhjetor. Situata në liqenin e Fierëzës është e dobët dhe niveli mesatar i prurjeve mujore është nën 70 metra kub për sekondë. Megjithë reshjet e parashikuara furnizimet me enrgji do të mbështeten kryesisht te importet. Por mundësitë e importeve të energjisë janë të kufizuara. Grafikët e javëve të shkuara kanë dëshmuar se niveli transmetimit të energjisë nga jashtë nuk ka mundur për asnjë moment të kapë nivelin maksimal të 8 deri 10 milion kilovat orëve në ditë, megjithë shpresat e autoriteteve dhe premtimet e tyre për të realizuar këtë që prej më shumë se 10 ditësh. Tashmë pritet që ditët e para të dhjetorit të mund të jenë më të mbara, por dhe kjo është një shpresë e cila nuk varet as në dëshirën dhe as në vullnetin e palës shqiptare, por nga problemet teknike apo ngarkesat e vetë linjave ndërkombëtare nga të cilat Shqipëria realizon importin. Koroporata energjetike nga ana e saj po eksperimenton disa variante të kufizimeve me energji, dhe për sot është parashikuar një rritje e furnizimit në Tiranë në orët e pasdites. Sipas KESH-it, ky do të jetë një test për të provuar edhe vetë rrjetin. Errësira që ka pllakosur mbi të gjithë vendin ka koinciduar dhe me debatin për ndërtimin e termocentralit të Vlorës, i parashikuar të nisë vitin e ardhshëm me mundësinë që të fillojë prodhimin që në vitin 2007. Komisioni qendror i Zgjedhjeve ka rrëzuar sot kërkesën për organizimin e një referendumi në Vlorë për këtë problem, i kërkuar nga një grup ambientalistësh të bashkuar nën emrin Aleanca për mbrojtjne e gjirit të Vlorës. Ndërsa javën e ardhshme grupi ndërministror i ngritur me urdhër të kryeministrit Sali Berisha duhet të japë përfundimet e tij jo vetëm për termocentralin por dhe objektet e tjera të parashikuara për tu ngritur në zonën e konsideruar si parku energjitik i Vlorës.